Dokumentation

Det skriver Rigsrevisionen:

"Politiet har ikke inddraget nummerplader ved manglende betaling af motorafgifter siden 2012.

Det skyldes, at Skatteministeriet ikke har oversendt anmodninger til politiet, fordi det med den nuværende systemunderstøttelse ikke har været muligt at sikre retvisende oplysninger om, hvorvidt motorafgiften er betalt.

Skattestyrelsen vurderer, at der er ca. 400.000 bilejere, der kører i deres bil uden at have betalt afgift.

Skatteministeriet har udarbejdet en handleplan for akutte udfordringer i opkrævningen, som vil gøre det muligt at oversende anmodning om inddragelse af nummerplader i 2019.

Af planen fremgår det, at ministeriet bl.a. af hensyn til sagsbehandlingsmængden kun forventer at anmode om inddragelse af nummerplader i 2019 for et afgrænset segment af skyldnerne, og at en juridisk afklaring af denne løsning udestår."